ID-DEĊIŻJONI TAL-KUMMISSJONI
tat-02 ta' Marzu 2005
li tawtorizza l-Estonja, il-Latvja, il-Litwanja u lil Malta biex jadottaw kondizzjonijiet meħtieġa aktar stretti li jikkonċernaw il-preżenza ta' l-Avena fatua fiż-żerriegħa taċ-ċereali
(notifikata bid-dokument numru Ċ(2005) 462)
(It-testi biss Estonjani, Latvjani, Litwani u Maltin huma awtentiċi)
(Test b'rilevanza għaż-ŻEE)
(2005/200/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 66/402/KEE ta' l-14 ta' Ġunju 1966 dwar il-kummerċjalizzazzjoni taż-żerriegħa taċ-ċereali( (1)), u b'mod partikolari l-Artikolu 14(1a) tagħha,
Wara li kkunsidrat it-talba ppreżentata mir-Repubblika ta' l-Estonja, ir-Repubblika tal-Latvja, ir-Repubblika tal-Litwanja u r-Repubblika ta' Malta,
Billi:
(1)
Id-Direttiva 66/402/KEE tistipula tolleranzi fir-rigward tal-preżenza ta' l-Avena fatua fiż-żerriegħa taċ-ċereali,
(2)
L-Estonja, il-Latvja, il-Litwanja u Malta talbu għall-awtorizzazzjoni biex japplikaw kondizzjonijiet meħtieġa aktar stretti minn dawk stabbiliti fid-Direttiva 66/402/KEE għall-kummerċjalizzazzjoni taż-żerriegħa taċ-ċereali .
(3)
L-Estonja, il-Latvja, il-Litwanja u Malta ser jissuġġettaw il-produzzjoni lokali tagħhom taż-żerriegħa taċ-ċereali għal kondizzjonijiet meħtieġa aktar stretti minn dawk stabbiliti fid-Direttiva 66/402/KEE. Barra minn hekk, hemm kampanja biex teqred l-Avena fatua miċ-ċereali mkabbra f'dawn l-Istati Membri.
(4)
L-Estonja, il-Latvja, il-Litwanja u Malta għandhom għalhekk ikunu awtorizzati biex jadottaw kondizzjonijiet meħtieġa aktar stretti minn dawk stipulati fid-Direttiva 66/402/KEE għall-kummerċjalizzazzjoni taż-żerriegħa taċ-ċereali li toriġina minn pajjiżi oħra.
(5)
Il-miżuri li hemm ipprovdut għalihom f'din id-Deċiżjoni huma skond l-opinjoni tal-Kumitat Permanenti fuq iż-Żrieragħ u Materjal tal-Propagazzjoni għall-Agrikoltura, l-Ortikoltura u l-Kultivazzjoni tal-Foresti,
ADOTTAT DIN ID-DEĊIŻJONI:
Artikolu 1
L-Estonja, il-Latvja, il-Litwanja u Malta huma awtorizzati li jordnaw li ż-żerriegħa taċ-ċereali, li ser tkun ikkummerċjalizzata fit-territorji tagħhom, għandha tkun akkumpanjata b'ċertifikat uffiċjali, kif ipprovdut għalih fl-Artikolu 11 tad-Direttiva 66/402/KEE, li jafferma l-konformità mal-kondizzjonijiet stabbiliti fl-Artikolu 2 tad-Direttiva tal-Kummissjoni 74/268/KEE( (2)).
Artikolu 2
L-Estonja, il-Latvja, il-Litwanja u Malta għandhom jgħarrfu lill-Kummissjoni bid-data minn meta u b'liema mod għandhom l-intenzjoni li jagħmlu użu mill-awtorizzazzjoni mogħtija fl-Artikolu 1.
Meta l-Estonja, il-Latvja, il-Litwanja u Malta jadottaw miżuri taħt l-awtorizzazzjoni li hemm ipprovdut għaliha fl-Artikolu 1, għandhom minnufih jikkomunikaw lill-Kummissjoni dawn il-miżuri u d-data minn meta japplikaw.
Il-Kummissjoni għandha tinforma lill-Istati Membri b'dan.
Artikolu 3
Din id-Deċiżjoni hija indirizzata lir-Repubblika ta' l-Estonja, lir-Repubblika tal-Latvja, lir-Repubblika tal-Litwanja u lir-Repubblika ta' Malta,
Magħmula fi Brussell, nhar it-02 ta' Marzu 2005.